**ΕΝΩΣΗ**

 **ΔΙΚΑΣΤΩΝ & ΕΙΣΑΓΓΕΛΕΩΝ**

 ΠΡΩΤΟΔΙΚΕΙΟ ΑΘΗΝΩΝ

 ΚΤΙΡΙΟ 6 –ΓΡΑΦΕΙΟ 210

 ΤΗΛ: 213 2156114 - FAX 210 88 41 529

 Τ.Κ. 101. 71

 e- mail: endikeis@otenet.gr

 Αθήνα, 11-12-2023

 Αρ. Πρωτ.: 508

**ΨΗΦΙΣΜΑ ΤΗΣ ΕΤΗΣΙΑΣ ΤΑΚΤΙΚΗΣ ΓΕΝΙΚΗΣ ΣΥΝΕΛΕΥΣΗΣ ΤΗΣ ΕΝΩΣΗΣ ΔΙΚΑΣΤΩΝ ΚΑΙ ΕΙΣΑΓΓΕΛΕΩΝ - 9ης ΔΕΚΕΜΒΡΙΟΥ 2023**

Τα μέλη της Ένωσης Δικαστών και Εισαγγελέων, κατά την ετήσια τακτική γενική συνέλευση, που πραγματοποιήθηκε στις 9 Δεκεμβρίου 2023, ΚΑΤΑ ΠΛΕΙΟΨΗΦΙΑ:

1. Εκφράζουν τη διαφωνία τους με οποιαδήποτε σκέψη περί κατάργησης Εφετείων και Πρωτοδικείων, διαπιστώνοντας ταυτόχρονα ότι οι επικρατούσες σήμερα συνθήκες επιβάλλουν τον μερικό επανασχεδιασμό του δικαστηριακού χάρτη, όσον αφορά τα Ειρηνοδικεία, λαμβανομένων υπόψη των στατιστικών στοιχείων, της νησιωτικότητας και του ορεινού γεωγραφικού ανάγλυφου της χώρας μας.

2. Εκφράζουν την αντίθεσή τους στο πόρισμα της ομάδας εργασίας του Υπουργείου Δικαιοσύνης σχετικά με τη προτεινόμενη ενοποίηση του πρώτου βαθμού δικαιοδοσίας της Πολιτικής Δικαιοσύνης και δηλώνουν, ρητά και απερίφραστα, ότι αντιτίθενται σε σχέδιο ενοποίησης του πρώτου βαθμού δικαιοδοσίας της Πολιτικής Δικαιοσύνης.

3. Αποφασίζουν, εάν η εκτελεστική εξουσία προκρίνει την ενοποίηση του πρώτου βαθμού δικαιοδοσίας της Πολιτικής Δικαιοσύνης, τη διεξαγωγή δημοψηφίσματος στα Δικαστήρια της Χώρας, με συμμετοχή όλων των μελών της (ΕΝΔΕ), επί των προτεινόμενων σχεδίων ενοποίησης, που θα κατατεθούν στην Ένωση Δικαστών και Εισαγγελέων και ως προς τους ειδικότερους όρους αυτής.

4. Μετά τη ψήφιση και την εφαρμογή της διάταξης με την οποία αυξάνονται τα δικαστικά επιδόματα, η Ένωση, από κοινού με τις λοιπές Δικαστικές Ενώσεις, θα επανεξετάσει το πλαίσιο των μελλοντικών οικονομικών διεκδικήσεων και θα προβεί στη διεκδίκηση της μισθολογικής αναβάθμισης των Ειρηνοδικών.

5. Δηλώνουν την αμέριστη συμπαράστασή τους στους συνταξιούχους Δικαστικούς Λειτουργούς και στηρίζουν τα αιτήματά τους περί συμμόρφωσης της εκτελεστικής εξουσίας στην συνταγματική επιταγή της ιδιαίτερης συνταξιοδοτικής μεταχείρισης αυτών. Ειδικότερα, καλούν την πολιτεία σε συμμόρφωση στο διατακτικό των αποφάσεων του Ειδικού Δικαστηρίου του άρθρου 88 του Συντάγματος και των πρόσφατων αποφάσεων του Ελεγκτικού Συνεδρίου (1330 – 1332/2023).

6. Διαπιστώνουν ότι οι παθογένειες που χαρακτηρίζουν το σύστημα απονομής της δικαιοσύνης στη χώρα μας, παρά το σοβαρό, υπεύθυνο και τεκμηριωμένο λόγο που αρθρώνουν οι Δικαστικές Ενώσεις, δεν εξαλείφονται αλλά αντίθετα διογκώνονται (έλλειψη υποδομών, μη κάλυψη των κενών οργανικών θέσεων δικαστικών υπαλλήλων, έλλειψη ψηφιοποίησης κλπ).

7. Καλούν την Πολιτεία να λάβει όλα τα αναγκαία μέτρα για την εύρυθμη και ταχεία απονομή της Δικαιοσύνης, ώστε να ανταποκρίνεται στις δίκαιες προσδοκίες του Ελληνικού Λαού.

ΚΑΤΑ ΠΛΕΙΟΨΗΦΙΑ (275 μέλη)

Με εξουσιοδότηση της Γενικής Συνέλευσης